รัฐบาลไทย-ข่าวทำเนียบรัฐบาล-ผู้ว่าฯ สุราษฎร์ธานี เน้นย้ำฝ่ายปกครองลงพื้นที่เชิงรุกสร้างการรับรู้ “แอปพลิเคชัน “ThaiD”” ในสถานศึกษา โรงพยาบาล และโรงแรม เพื่อให้ประชาชนทุกพื้นที่ได้เข้าถึงบริการภาครัฐอย่างเท่าเ
วันพฤหัสบดีที่ 15 มิถุนายน 2566
15/06/2566
ผู้ว่าฯ สุราษฎร์ธานี เน้นย้ําฝ่ายปกครองลงพื้นที่เชิงรุกสร้างการรับรู้ “แอปพลิเคชัน “ThaiD”” ในสถานศึกษา โรงพยาบาล และโรงแรม เพื่อให้ประชาชนทุกพื้นที่ได้เข้าถึงบริการภาครัฐอย่างเท่าเ
ผู้ว่าฯ สุราษฎร์ธานี เน้นย้ําฝ่ายปกครองลงพื้นที่เชิงรุกสร้างการรับรู้ “แอปพลิเคชัน “ThaiD”” ในสถานศึกษา โรงพยาบาล และโรงแรม เพื่อให้ประชาชนทุกพื้นที่ได้เข้าถึงบริการภาครัฐอย่างเท่าเทียม เกิดประโยชน์สูงสุดกับประชาชน
วันนี้ (15 มิ.ย. 66) นายวิชวุทย์ จินโต ผู้ว่าราชการจังหวัดสุราษฎร์ธานี เปิดเผยว่า กระทรวงมหาดไทยได้มีนโยบายในการส่งเสริมการขับเคลื่อนการพัฒนาการบริการภาครัฐให้กับพี่น้องประชาชน โดยเฉพาะอย่างยิ่งในงานด้านทะเบียนราษฎรซึ่งที่ผ่านมาพี่น้องประชาชนจะต้องเดินทางด้วยตนเองเพื่อเข้ารับบริการ ทําให้ต้องใช้ระยะเวลาในการเดินทางไปยังสํานักทะเบียนอําเภอและสํานักทะเบียนท้องถิ่น และเมื่อไปถึงยังต้องกดบัตรคิวเพื่อรอรับบริการ จึงเป็นที่มาของการพัฒนาบริการด้วยการนําเทคโนโลยีสารสนเทศมาใช้ให้เกิดประโยชน์ในงานทะเบียนราษฎร์ ด้านการพิสูจน์และยืนยันตัวตนเพื่อเข้ารับบริการหรือการทําธุรกรรมกับหน่วยงานต่าง ๆ โดยเชื่อมโยงฐานข้อมูลทะเบียนราษฎร์ร่วมกับหน่วยงานภาครัฐ โดยใช้ “แอปพลิเคชัน “ThaiD” (ไทยดี)” ซึ่งสามารถลงทะเบียนผ่านโทรศัพท์มือถือสมาร์ทโฟน เพื่อรับบริการได้ทันที นับเป็นมิติใหม่แห่งการทําธุรกรรมภาครัฐและภาคเอกชน ผ่านช่องทางดิจิทัลให้สะดวก รวดเร็ว และปลอดภัย และยังช่วยลดภาระค่าใช้จ่ายแก่ประชาชนไม่ต้องเสียเวลาในการเดินทางมาติดต่อที่สํานักงานอีกด้วย
“เพื่อให้พี่น้องประชาชนชาวจังหวัดสุราษฎร์ธานี ตลอดจนภาคีเครือข่ายของกระทรวงมหาดไทยในพื้นที่ ได้รับรู้รับทราบและใช้ประโยชน์ผ่านแอปพลิเคชันไทยดี “Thai Digital Identity (ThaID)” อย่างแพร่หลาย ทั่วถึง เป็นการอํานวยความสะดวกพี่น้องประชาชนในการติดต่อราชการอย่างสะดวกรวดเร็ว สนับสนุนการพัฒนาเศรษฐกิจดิจิทัล จังหวัดสุราษฎร์ธานี โดยนายอําเภอนําทีมปลัดอําเภอ และภาคีเครือข่าย ได้ร่วมลงพื้นที่เชิงรุกสร้างการรับรู้ตามสถานศึกษา สถานพยาบาล และสถานประกอบการโรงแรมในพื้นที่จังหวัดสุราษฎร์ธานีอย่างต่อเนื่อง อาทิ ที่อําเภอเมืองสุราษฎร์ธานี ทีมปลัดอําเภอลงพื้นที่ประชาสัมพันธ์การใช้งานแอปพลิเคชัน ThaiD พร้อมแนะนําวิธีการลงทะเบียน ให้กับคณะครูและนักเรียนระดับชั้นมัธยมศึกษาที่ 4 และ 5 โรงเรียนสุราษฎร์ธานี รวมกว่า 1,000 คน และที่อําเภอพนม นายสุเชาว์ ทูโมสิก นายอําเภอพนม พร้อมด้วยฝ่ายปกครอง ลงพื้นที่ประชาสัมพันธ์และแนะนําให้นักศึกษาวิทยาลัยเกษตรและเทคโนโลยีสุราษฎร์ธานี เพื่อลงทะเบียนใช้งานแอปพลิเคชัน ThaiD แนะนําวิธีการลงทะเบียน และแจ้งประโยชน์ของแอปพลิเคชันให้แก่นักศึกษาและครูอาจารย์ รวมถึงเจ้าหน้าที่ของวิทยาลัย พร้อมกับเชิญชวนทุกภาคส่วน ร่วมประชาสัมพันธ์ให้ประชาชนในพื้นที่ได้ลงทะเบียนใช้งานแอปพลิเคชันดังกล่าว หรือที่อําเภอเกาะพะงัน ฝ่ายปกครองได้ร่วมลงพื้นที่ประชาสัมพันธ์การใช้งานแอปพลิเคชัน ThaiD ให้พยาบาล บุคลากรโรงพยาบาลพะงัน อินเตอร์เนชั่นแนล รวมถึงผู้ประกอบการธุรกิจโรงแรมในพื้นที่ ด้วยการแนะนําวิธีการติดตั้งและวิธีการลงทะเบียน พร้อมเชิญชวนช่วยกันเป็นกระบอกเสียงขยายผลการลงทะเบียนไปยังสมาชิกในครอบครัว รวมทั้งที่อําเภอชัยบุรี ฝ่ายปกครองได้ลงพื้นที่เพื่อประชาสัมพันธ์การลงทะเบียนใช้งานแอปพลิเคชัน ThaiD ให้แก่คณะครูและนักเรียนทั้งในระดับชั้นประถมศึกษาและมัธยมศึกษา ณ โรงเรียนบ้านปลายศอก อําเภอชัยบุรี ที่อําเภอวิภาวดี ฝ่ายปกครองบูรณาการทีมลงพื้นที่เพื่อประชาสัมพันธ์การลงทะเบียนใช้งานแอปพลิเคชัน ThaiD ให้แก่คณะครูและนักเรียนโรงเรียนวัดโพธิ์น้อย หมู่ที่ 7 ตําบลตะกุกใต้ และที่อําเภอพุนพิน ทีมอําเภอได้ลงพื้นที่เพื่อประชาสัมพันธ์การลงทะเบียนใช้งานแอปพลิเคชัน ThaiD ให้แก่ข้าราชการทหาร บุคลากรและเจ้าหน้าที่ กองบิน 7” นายวิชวุทย์ จินโต ผู้ว่าราชการจังหวัดสุราษฎร์ธานี กล่าว
นายวิชวุทย์ จินโต ผู้ว่าราชการจังหวัดสุราษฎร์ธานี กล่าวทิ้งท้ายว่า จังหวัดสุราษฎร์ธานี มีความมุ่งมั่นในการส่งเสริมพัฒนาการบริการภาครัฐให้กับประชาชน และพร้อมเดินหน้าขยายผลการเป็นดิจิทัลไอดีไปยังทุกครอบครัวในทุกชุมชนทุกพื้นที่ จึงขอเชิญชวนส่วนราชการ องค์กรปกครองส่วนท้องถิ่น กํานัน ผู้ใหญ่บ้าน หน่วยงานภาครัฐและเอกชน รวมถึงภาคีเครือข่ายทุกภาคส่วน ร่วมกันสร้างการรับรู้ในสิทธิของพี่น้องประชาชน ด้วยการประชาสัมพันธ์ให้ประชาชนในพื้นที่ลงทะเบียนใช้งานแอปพลิเคชันไทยดี “ThaiD” โดยสามารถลงทะเบียนได้ด้วยตนเอง ด้วยการดาวน์โหลดแอปพลิเคชัน Thai Digital Identity (ThaiD) หรือ ไทยดี ได้ทั้งระบบ Google Play และ iOS ใช้เพียงบัตรประจําตัวประชาชนและการตรวจสอบภาพใบหน้าเพื่อยืนยัน หรือติดต่อขอลงทะเบียนกับเจ้าหน้าที่ ณ ที่ว่าการอําเภอทั้ง 19 แห่งของจังหวัดสุราษฎร์ธานี หรือที่ว่าการอําเภอทั้ง 878 อําเภอทั่วประเทศ